PAGE  
9

Cu privire la aprobarea proiectului de lege pentru
modificarea şi completarea Legii asistenţei sociale
nr. 547-XV din 25 decembrie 2003
------------------------------------------------------------------
   Guvernul HOTĂRĂŞTE: 


         Se aprobă şi se prezintă Parlamentului spre examinare proiectul de lege pentru modificarea şi completarea Legii asistenţei sociale nr. 547-XV din          25 decembrie 2003. 
Prim-ministru

Ministrul justiţiei 




Alexandru Tănase 

Ministrul finanţelor 




Veaceslav Negruţa

Vizată:

Ministrul de Stat





Victor BODIU

Aprobată în şedinţa Guvernului

din



   

Proiect

PARLAMENTUL REPUBLICII MOLDOVA

LEGE

pentru modificarea şi completarea Legii
asistenţei sociale nr. 547-XV din 25 decembrie 2003
Parlamentul adoptă prezenta lege organică.

Articol unic. – Legea asistenţei sociale nr. 547-XV din 25 decembrie 2003 (Monitorul Oficial al Republicii Moldova, 2004, nr. 42-44, art. 249), cu modificările ulterioare, se modifică şi se completează după cum urmează:

1. Articolul 1: 
noţiunea „venit global al unei persoane” se exclude;
la noţiunea „asistent social”, cuvîntul „specializate” se substituie cu cuvîntul „sociale”;

noţiunea „lucrător social” va avea următorul cuprins:

„lucrător social – persoană care a beneficiat de instruire specială în domeniul îngrijirilor la domiciliu şi oferă aceste servicii;”;

la noţiunea „dependenţă socială”, cuvintele „dependenţă socială” se substituie cu cuvintele „situaţie de dificultate”.

2. La articolul 2, cuvintele „categoriilor de beneficiari ai acesteia” se substituie cu cuvintele „beneficiarilor acestora”.

3. La articolul 4 alineatul (1), cuvintele „depăşirea stării de dependenţă socială sau în înlăturarea stării” se substituie cu cuvintele „prevenirea şi depăşirea situaţiei”. 

4. Articolul 5 va avea următorul cuprins:

„Articolul 5. Aplicarea legii

Prezenta lege se aplică:

a) cetăţenilor Republicii Moldova, precum şi cetăţenilor străini şi apatrizilor domiciliaţi pe teritoriul Republicii Moldova, în condiţiile legii;

b) persoanelor fizice şi juridice autohtone şi străine cu sediul în Republica Moldova, indiferent de forma juridică de organizare şi tipul de proprietate.”.

5. La articolul 6 alineatul (4), sintagma „Ministerul Protecţiei Sociale, Familiei şi Copilului” se substituie cu sintagma „Ministerul Muncii, Protecţiei Sociale şi Familiei”.
6. Articolul 7:

denumirea articolului 7 va avea următorul cuprins:

„Art.7. Beneficiarii de asistenţă socială”;

la alineatul unu, cuvintele „să îşi asigure un nivel decent de viaţă” se substituie cu cuvintele „prin propriile capacităţi şi competenţe să prevină şi să depăşească situaţiile de dificultate”; 

după litera c) se completează cu o nouă literă, „c1”, cu următorul cuprins:

„c1) persoanele afectate de violenţă în familie;”;

la litera f), cuvîntul „mulţi” se substituie cu cuvintele „trei şi mai mulţi”; 

la litera j), cuvintele „categorii de” se exclud.

7. Articolul 8:
alineatul (1) va avea următorul cuprins:  

„(1) Asistenţa socială se acordă la cerere, în baza referirii sau din oficiu, în condiţiile legii.”; 

alineatul (2) se exclude;

alineatul (3) va avea următorul cuprins:

„(3) Dreptul la asistenţă socială se stabileşte în baza evaluării necesităţilor persoanei confirmate prin ancheta socială şi alte acte constatatoare. Persoana sau familia are dreptul să fie informată asupra condiţiilor de acordare a asistenţei sociale, asupra rezultatelor evaluărilor necesităţilor individuale, asupra datei constituirii dreptului la asistenţă socială şi asupra modalităţii de primire a ei.”;
la alineatul (4), cuvintele „Serviciile sociale, prevăzute de prezenta lege” se substituie cu cuvintele „Asistenţa socială”;

la alineatul (5), cuvintele „prestaţii şi/sau de servicii sociale” se substituie cu cuvintele „asistenţă socială”;

alineatul (7) va avea următorul cuprins:

„(7) În cazul în care se încalcă drepturile şi libertăţile beneficiarului de asistenţă socială, acesta sau reprezentantul  lui legal este în drept să sisteze instanţa de judecată.”.

8. La capitolul III, denumirea va avea următorul cuprins: 
„Capitolul III. Formele de asistenţă socială”.
9. Articolul 9 va avea următorul cuprins: 
„9. Formele asistenţei sociale

Asistenţa socială se acordă sub formă de servicii sociale şi prestaţii sociale”.

10. Articolul 10:

alineatul (1) şi (2) vor avea următorul cuprins:

„(1) Serviciile sociale reprezintă ansamblul de măsuri şi activităţi realizate pentru a răspunde nevoilor sociale ale persoanei sau familiei, în vederea depăşirii unor situaţii de dificultate, de prevenire a marginalizării şi excluziunii sociale.
(2) Serviciile sociale includ serviciile sociale primare, specializate şi cu specializare înaltă. Serviciile sociale se prestează cu prioritate în mediul familial, comunitate şi, drept ultimă soluţie, în instituţiile rezidenţiale.”; 

la alineatul (3), cuvintele „stipulate în contractele încheiate cu furnizorii de servicii” se substituie cu cuvintele  „aprobate de Guvern”;

alineatul (4) va avea următorul cuprins:

„(4) Serviciile sociale se acordă gratuit, cu plată parţială sau integrală.”;
alineatul (5) se exclude.
11. Articolul 11 va avea următorul cuprins:

„Articolul 11. Prestaţii sociale

(1) Prestaţiile sociale se acordă sub formă de compensaţii, alocaţii, indemnizaţii, ajutor social şi ajutor material, precum şi de altă natură.

(2) La stabilirea dreptului la asistenţă socială prestaţiile sociale sînt considerate venituri.”.

12. Articolul 12:

la alineatul (1) şi (2), sintagma „Ministerul Protecţiei Sociale, Familiei şi Copilului” se substituie cu sintagma „Ministerul Muncii, Protecţiei Sociale şi Familiei”;
la litera a), cuvintele „şi strategia naţională de dezvoltare a acesteia şi exercită controlul asupra realizării lor” se substituie cu cuvintele „la nivel naţional”;

literele b), c), d), e), f), g) şi h) vor avea următorul cuprins:

„b) elaborează şi promovează actele normative pentru implementarea politicilor în sistemul de asistenţă socială;

c) evaluează impactul politicii în domeniul asistenţei sociale în vederea reformării şi eficientizării acordării prestaţiilor sociale şi sporirii accesului şi calităţii serviciilor sociale; 

d) reglementează şi organizează sistemul de acreditare şi inspecţie în domeniu; 

e) coordonează şi evaluează activitatea structurilor teritoriale de asistenţă socială; 

f) cooperează cu autorităţile administraţiei publice locale de nivelul întîi şi nivelul al doilea şi cu reprezentanţii societăţii civile, în condiţiile legii, cu scopul dezvoltării serviciilor sociale şi asigurării calităţii lor;

g) identifică necesităţile de formare profesională a personalului angajat în sistemul de asistenţă socială şi asigură îmbunătăţirea capacităţilor profesionale ale acestora;

h) dezvoltă relaţii de colaborare cu instituţii şi organizaţii internaţionale similare, încheie convenţii de colaborare cu acestea”;

la litera i), după cuvîntul „creează” se completează cu cuvintele „şi dezvoltă”;
la alineatul (3), sintagma „Ministerul Protecţiei Sociale, Familiei şi Copilului” se substituie cu sintagma „Ministerul Muncii, Protecţiei Sociale şi Familiei”, iar după cuvintele „societăţii civile” se completează cu cuvintele          „ , patronatelor şi sindicatelor”;

alineatul (4) va avea următorul cuprins: 

„(4) Autorităţile publice centrale organizează şi gestionează instituţiile prestatoare de servicii sociale doar în cazul în care asemenea instituţii nu pot fi organizate şi gestionate de autorităţile administraţiei publice locale.”.

13. Articolul 13, 14, 15 şi 16  vor avea următorul cuprins:

„Articolul 13. Rolul autorităţilor administraţiei publice locale de nivelul al doilea în organizarea asistenţei sociale

(1) Consiliul raional (municipal), organizează structura teritorială de asistenţă socială.

(2) Structura teritorială de asistenţă socială, în comun cu autorităţile administraţiei publice locale de nivelul întîi şi în colaborare cu reprezentanţii societăţii civile, realizează politica de asistenţă socială şi asigură aplicarea legislaţiei la nivel teritorial.

(3) Structura teritorială de asistenţă socială exercită următoarele atribuţii:

a) identifică problemele sociale în raza administrativ-teritorială şi elaborează strategii de dezvoltare şi prestare a asistenţei sociale, în conformitate cu politica socială promovată de  Ministerul Muncii, Protecţiei Sociale şi Familiei; 
b) organizează şi acordă asistenţă socială în funcţie de necesităţile identificate;
c) generalizează şi sistematizează informaţia privind asistenţa socială şi analizează eficienţa acesteia;
d) susţine autorităţile administraţiei publice locale de nivelul întîi şi reprezentanţii societăţii civile în elaborarea şi implementarea programelor locale de dezvoltare a asistenţei sociale, precum şi monitorizarea realizării acestora;
e) asigură gestionarea mijloacelor financiare şi umane pentru dezvoltarea şi prestarea asistenţei sociale în teritoriul administrat;
f) susţine activitatea unităţilor de asistenţă socială din primăriile aflate în raza unităţii administrativ-teritoriale de nivelul al doilea şi înaintează propuneri în vederea optimizării lucrului acestora;
g) completează sistemul informaţional în domeniul asistenţei sociale la nivel de raion;
h) informează populaţia despre situaţia în domeniul asistenţei sociale, despre modul de acordare a prestaţiilor şi a serviciilor sociale;
i) asigură prestarea asistenţei sociale populaţiei aflate în situaţii de dificultate;
î) asigură supervizarea personalului din sistemul de asistenţă socială. 

(4) Structura teritorială de asistenţă socială angajează personalul din sistemul de asistenţă socială, conform art.15 alin. (1) al prezentei legi, care activează în teritoriul primăriilor, pentru promovarea intereselor şi soluţionarea problemelor populaţiei aflate în dificultate din unitatea administrativ-teritorială respectivă.

Articolul 14. Rolul autorităţilor administraţiei publice locale de nivelul  întîi în organizarea asistenţei sociale

(1) Autorităţile administraţiei publice locale de nivelul întîi exercită următoarele atribuţii:

a) analizează problemele sociale;

b) iniţiază studierea şi analiza situaţiei în sfera socială pe teritoriul subordonat;
c) adoptă şi dezvoltă strategii locale de sprijin al persoanelor şi familiilor defavorizate;
d) aprobă programe de asistenţă socială şi exercită controlul asupra realizării acestora;
e) asigură resursele umane, materiale şi financiare necesare pentru soluţionarea problemelor sociale stringente;
f) contribuie la asigurarea condiţiilor adecvate de activitate pentru personalul angajat de structura teritorială de asistenţă socială de nivelul al doilea care activează în unitatea administrativ-teritorială respectivă.
(2) Autorităţile administraţiei publice locale de nivelul întîi, conform necesităţilor identificate, în mod independent, pot crea servicii sociale şi institui unităţi de personal.
Articolul 15. Personalul din sistemul de asistenţă socială

(1) Asistenţa socială se realizează de către:

a) asistentul social;

b) lucrătorul social;

c) asistentul parental profesionist;

d) părintele-educator.

(2) Ministerul Muncii, Protecţiei Sociale şi Familiei, în comun cu autorităţile administraţiei publice locale, determină efectivul minim necesar al unităţilor de personal în domeniul asistenţei sociale.

(3) Instituţiile de asistenţă socială, indiferent de forma juridică de organizare şi tipul de proprietate, respectă normele minime de personal, conform standardelor de calitate ale serviciilor sociale şi altor acte normative.

(4) Personalul angajat în sistemul de asistenţă socială este obligat să respecte legislaţia şi normele eticii profesionale stabilite.
(5) Supervizarea profesională contribuie la dezvoltarea şi consolidarea competenţelor personalului angajat, îmbunătăţirea calităţii serviciilor sociale prestate beneficiarilor, precum şi consolidarea echipei la nivel local.

Articolul 16. Formarea profesională continuă

(1) Ministerul Muncii, Protecţiei Sociale şi Familiei creează sistemul de formare profesională continuă a personalului angajat în sistemul de asistenţă socială.

(2) Structurile teritoriale de asistenţă socială, prestatorii de servicii sociale, indiferent de forma juridică de organizare şi tipul de proprietate, asigură participarea angajaţilor în formarea profesională continuă.”.

14. Articolele 17, 18, 19, 20 şi 21 se exclud.

15. Articolul 23:

alineatul (1) va avea următorul cuprins: 

„(1) Modul de finanţare a asistenţei sociale se stabileşte prin legile care reglementează modul de acordare a prestaţiilor sociale şi a serviciilor sociale.”;

la alineatul (2), cuvintele „unităţilor de asistenţă socială” se substituie cu cuvintele „structurilor teritoriale de asistenţă socială”;

alineatul (3) se exclude.

16. Articolele 24 şi 25 se exclud.
Preşedintele Parlamentului                                             
NOTĂ INFORMATIVĂ

asupra proiectului de lege pentru modificarea şi completarea Legii asistenţei sociale nr. 547-XV din 25 decembrie 2003
Intenţia strategică a Guvernului RM de sporire a nivelului de trai al populaţiei aflată în dificultate este lansată în cadrul politicii naţionale şi susţinută de Programul de activitate a Guvernului „Integrarea Europeană: Libertate, Democraţie, Bunăstare” pentru anii 2009-2013. 

Implementarea noilor abordări strategice a determinat schimbări în ambele componente ale asistenţei sociale: adoptarea Legii cu privire la ajutorul social nr. 133-XVI din 13.06.2008 şi aprobarea Programul Naţional privind sistemul integrat de servicii sociale. În acest context, este evidentă necesitatea  modificării Legii asistenţei sociale (nr. 547-XV din 25 decembrie 2003 (Monitorul Oficial al Republicii Moldova, 2004, nr. 42-44, art. 249) şi ajustării acesteia la noile abordării din sistem.  

În ultimii ani sistemul de asistenţă socială a suportat mai multe schimbări, şi anume: schimbări ale cadrului normativ, instituţional, financiar, serviciilor sociale şi dezvoltării capacităţilor resurselor umane. S-a consolidat nivelul comunitar de prestare a serviciilor sociale prin recrutarea asistenţilor sociali comunitari, revederea responsabilităţilor lucrătorilor şi asistenţilor sociali. Totodată, la nivel de comunitate s-au extins unele serviciile sociale, cum sunt serviciul de asistenţă parentală profesionistă, serviciile din cadrul centrelor multifuncţionale comunitare etc. Schimbările parvenite la nivel de comunitate au impus necesitatea definirii mai clare a competenţelor structurilor teritoriale de asistenţă socială de la nivelul II al administraţiei publice locale, precum şi a celor din cadrul unităţilor administrativ-teritoriale de nivelul I. 

Drept rezultat modificările propuse la Legea asistenţei sociale vin să acopere lacunele cadrului normativ cu consolidarea cadrului instituţional pentru realizarea asistenţei sociale la diferite niveluri administrative.   

În acest context, articolele din Lege privind responsabilităţile pe niveluri administrative (art. 12, 13, 14 ) au suferit schimbări care specifică în mod definit rolul de elaborare a politicii şi cadrului normativ-metodologic la nivel central, rolul de organizare şi gestionare a resurselor precum şi rolul de prestare a serviciilor sociale la nivelul II al administraţiei publice locale şi rolul de susţinere a procesului de prestare a serviciilor sociale la nivelul I al administraţiei publice locale. 

În contextul schimbărilor privind personalul angajat în sistemul de asistenţă socială, în Legea asistenţei sociale se propun modificări substanţiale la capitolul V privind personalul. De rînd cu asistenţii sociali şi lucrătorii sociali sunt incluşi asistenţii parentali profesionişti şi părinţii educatori din cadrul caselor de copii de tip familie. Modificarea la Lege prevede ceea că numărul minim de angajaţi pentru instituţiile de asistenţă socială este determinat de MMPSF, dar este la discreţia administraţiei publice locale de a angaja personal necesar, dar nu mai puţin decît minimul stabilit de standardele de calitate a serviciilor sociale respective. 

Totodată, pentru sporirea eficienţei şi calităţii serviciilor prestate modificarea la Lege prevede necesitatea suprevizării profesionale a personalului, atestării lui şi acordarea gradelor de calificare profesională asistenţilor sociali. 

Modificările propuse în capitolul VI “Finanţarea asistenţei sociale” ţin de utilizarea corectă a noţiunilor în legislaţie.  

Elaborarea şi aprobarea proiectului de Lege privind modificarea şi completarea Legii asistenţei sociale se încadrează în totalitatea acţiunilor întreprinse de Republica Moldova pentru alinierea la statele europene şi la standardele acceptate de acestea, precum şi pentru executarea obligaţiilor internaţionale asumate prin semnarea tratatelor internaţionale şi ratificarea unui şir de convenţii în domeniul asistenţei sociale.  

Proiectul de lege pentru modificarea şi completarea Legii asistenţii sociale nr. 547-XV din 25.12.2003 este definitivat în baza avizelor ministerelor (Ministerul Educaţiei, Ministerul Tineretului şi Sportului, Ministerul Economiei, Ministerul Finanţelor, Ministerul Justiţiei), Centrului  pentru Combaterea Crimelor Economice şi Corupţiei şi societăţii civile (Confederaţia Naţională a Sindicatelor din Moldova, Confederaţia Naţională a Patronatelor din Moldova).

Ministru                                                                    Valentina BULIGA

